钦定古今图书集成/明伦汇编/官常典/第185卷 > 杜林
## 钦定古今图书集成/明伦汇编/官常典/第185卷 > 杜林

按《后汉书》本传，“林字伯山，扶风茂陵人也。父邺，成、哀
间为凉州刺史。林少好学沈深，家既多书。又外氏张
竦父子喜文采，林从竦受学，博洽多闻，时称通儒。初
为郡吏，王莽败，盗贼起，林与弟成及同郡范逡、孟冀
等将细弱俱客河西，道逢贼数千人，遂掠取财装，褫
夺衣服，拔刃向林等，将欲杀之。冀仰曰：‘愿一言而死，
将军知天神乎？赤眉兵众百万，所向无前，而残贼不
道，卒至破败。今将军以数千之众，欲规霸王之事，不
行仁恩而反遵覆车，不畏天乎’！”贼遂释之，俱免于难。
隗嚣素闻林志节，深相敬待，以为持书。平后，因疾告
去，辞还禄食。嚣复欲令彊起，遂称笃。嚣意虽相望，且
欲优容之，乃出令曰：“杜伯山天子所不能臣，诸侯所
不能友。盖伯夷、叔齐耻食周粟，今且从师友之位，须
道开通，使顺所志。”林虽拘于嚣，而终不屈节。建武六
年，弟成物故，嚣乃听林持丧东归。既遣而悔，追令刺
客杨贤于陇坻遮杀之。贤见林身推鹿车，载致弟丧，
乃叹曰：“当今之世，谁能行义，我虽小人，何忍杀义士！”
因亡去。光武闻林已还三辅，乃征拜侍御史。引见，问
以经书故旧及西州事，甚悦之，赐车马衣被。群僚知
林以名德用，甚尊惮之，京师士大夫咸推其博洽。河
南郑兴、东海卫宏等皆长于古学。兴尝师事刘歆，林
既遇之，颀然言曰：“林得兴等，固谐矣，使宏得林，且有
以益之。”及宏见林，暗然而服。济南徐巡始师事宏，后
皆更受林学。林前于西州得漆书《古文尚书》一卷，常
宝爱之，虽遭艰困，握持不离身。出以示宏等曰：“林流
离兵乱，常恐斯经将绝，何意东海卫子、济南徐生复
能传之，是道竟不坠于地也。古文虽不合时务，然愿
诸生无悔所学。”宏巡益重之，于是《古文》遂行。明年，大
议郊祀制，多以为周郊后稷，汉当祀尧。诏复下公卿
议，议者佥同，帝亦然之。林独以为“周室之兴，祚由后
稷。汉业特起，功不缘尧。祖宗故事，所宜因循”，定从林
议。后代王良为大司徒司直，林荐同郡范逡、赵秉、申
屠刚及陇西牛邯等，皆被擢用，士多归之。十一年，司
直官罢，以林代郭宪为光禄勋，内奉宿卫，外总三署，
周密敬慎，选举称平。郎有好学者，辄见诱进，朝夕满
堂。十四年，群臣上言：“古者肉刑严重，则人畏法令。今
宪律轻薄，故奸轨不胜。宜增科禁，以防其源。”诏下公
卿。林奏曰：“夫人情挫辱，则义节之风损；法防繁多，则
苟免之行兴。孔子曰：‘导之以政，齐之以刑，民免而无
耻。导之以德，齐之以礼，有耻且格。古之明王，深识远
虑，动居其厚，不务多辟。周之《五刑》，不过三千。大汉初
兴，详览失得，故破矩为圆，斲雕为朴，蠲除苛政，更立疏网，海内欢欣，人怀宽德。及至其后，渐以滋章，吹毛
索疵，诋欺无限，果桃菜茹之馈，集以成臧。小事无妨
于义，以为大戮。故国无廉士，家无完行。至于法不能
禁，令不能止，上下相遁，为敝弥深。臣愚以为宜如旧
制，不合翻移’。”帝从之。后皇太子彊求乞自退，封东海
王，故重选官属，以林为王傅，从驾南巡狩。时诸王傅
数被引命，或多交游，不得应诏。唯林守慎，有召必至。
馀人虽不见谴，而林特受赏赐，又辞不敢受。帝益重
之。明年，代丁恭为少府。二十二年，复为光禄勋。顷之，
代朱浮为大司空，博雅多通称，为任职相。明年薨，帝
亲自临丧送葬。除子乔为郎。诏曰：“公侯子孙，必复其
始，贤者之后，宜宰城邑。其以乔为丹水长。”